Comencen les activitats del Dia de l’Arbre a Carcaixent
10 de febrer de 2022

Carcaixent

Esta setmana han començat les activitats del Dia de l’Arbre que organitza la Regidoria de Medi Ambient. Durant el mes de febrer, l’alumnat de 3r a 5é de primària de tots els col·legis de Carcaixent participaran en les diferents activitats preparades en el Paratge Natural de l’Hort de Soriano i la Font de la Parra.

Al voltant de 350 alumnes realitzaran tasques de reforestació forestal i tallers d’anellament científic d’aus, reciclatge i una gimcana botànica. Els tallers estan impartits pels educadors i educadores mediambientals de la Mancomunitat de la Ribera Alta que, entre altres coses, realitzen amb l’alumnat diverses dinàmiques per sensibilitzar-los sobre la importància que té el reciclatge i la correcta gestió dels residus per al futur del planeta i quines accions poden implementar en el seu dia a dia.

Altra de les propostes de la que participen són els tallers d’anellament científic d’aus que personal investigador de la Universitat de València estan duent a terme en el Paratge de l’Hort de Soriano. A l’alumnat se li introdueix en la fauna avícola de la zona i en les tasques que estan realitzant amb les aus dins del Programa RIM (programa d’anellament d’espècies Residentes Invernantes y Migradoras del Centre de Migració d’Aus de SEO/BirdLife) que té com objectiu obtindre, mitjançant dades d’anellament, informació sobre els cicles anuals de les aus reproductores, hivernants i migradores al nostre país.

Per a les activitats l’Ajuntament posa a disposició dels col·legis un autobús per traslladar-se des del col·legi, els monitors i els materials necessari, sent la Conselleria d’Agricultura, Medi Ambient, Canvi Climàtic i Desenvolupament Rural la què facilita els arbres per a la repoblació forestal.

La regidora de Medi Ambient, Ana Garrigues, ha posat en valor estes jornades per al desenvolupament personal i social dels xiquets i xiquetes, “es tracta d’una iniciativa que té molt bona acollida tant per l’alumnat com pel professorat dels centres ja que permet sensibilitzar a la població més jove sobre un tema tan essencial com és la cura i protecció del Medi Ambient i com, amb accions quotidianes i senzilles, poden col·laborar a aturar els grans problemes que afecten el planeta el que resulta clau en uns xiquets i xiquetes que són el futur de la nostra societat».